R12 miljoen-dwelmvonds by OR TamboDie sakke efedrien wat op 24 Januarie 2016 by OR Tambo Internasionale Lughawe gevind is Foto: SAID ŉ Reisiger van Tanzanië is Sondag met dwelmmiddels ter waarde van meer as R12 miljoen by OR Tambo Internasionale Lughawe betrap. “Die 36-jarige, man, wat twee groot tasse gedra het, is versoek om sy bagasie op die skandeerder te plaas by die doeanepunt,” het Sandile Memela, woordvoerder van die Suid-Afrikaanse Inkomstediens, in ŉ verklaring gesê. “Doeanebeamptes het 10 deurskynende plastieksakke opgemerk wat ŉ wit kristalagtige middel bevat het.” ŉ Ondersoek het aan die lig gebring dat die 10 sakke efedrien bevat. Die sakke het altesaam 40.20 kg geweeg met ŉ geraamde straatwaarde van R12 060 000. “Die man is aan die Suid-Afrikaanse Polisiediens oorgegee. Hy sal na verwagting binnekort in ŉ hof verskyn,” het Memela bygevoeg.